b'\n_START_ARTICLE_\nFarmacevtski terminolo\xc5\xa1ki slovar\n_START_SECTION_\nNastanek\n_START_PARAGRAPH_\nSlovar je delo slovenskih farmacevtov na podro\xc4\x8dju slovenskega farmacevtskega izrazja in sodelovanja z In\xc5\xa1titutom za slovenski jezik Frana Ramov\xc5\xa1a ZRC SAZU, zlasti s Sekcijo za terminolo\xc5\xa1ke slovarje. Leta 2007 je Ferdinand Humski v samoizlo\xc5\xbebi izdal Srednje\xc5\xa1olski farmacevtski slovar, kar je nakazovalo potrebo po farmacevtski terminologiji v slovenskem jeziku. Konec leta 2007 je bil med Fakulteto za farmacijo Univerze v Ljubljani, Javno agencijo Republike Slovenije za zdravila in medicinske pripomo\xc4\x8dke, Slovenskim farmacevtskim dru\xc5\xa1tvom, Lekarni\xc5\xa1ko zbornico Slovenije in In\xc5\xa1titutom za slovenski jezik Frana Ramov\xc5\xa1a ZRC SAZU podpisan dogovor o izdelavi farmacevtskega terminolo\xc5\xa1kega slovarja. Slovar naj bi bil dokon\xc4\x8dan \xc5\xbee leta 2010, a se je zaradi obsega delo zavleklo. Vklju\xc4\x8dena so bila namre\xc4\x8d tudi novej\xc5\xa1a podro\xc4\x8dja, zato je bil slovar obse\xc5\xbenej\xc5\xa1i, kot je bilo sprva pri\xc4\x8dakovano. Tudi izrazje je raznovrstno, saj je del \xc5\xbee od nekdaj slovenski, del pa prihaja iz latin\xc5\xa1\xc4\x8dine, danes pa tudi iz angle\xc5\xa1\xc4\x8dine. Projekt je finan\xc4\x8dno podprlo ve\xc4\x8d kot 60 farmacevtskih podjetij.\n_START_SECTION_\nIzrazje glede na podro\xc4\x8dje rabe\n_START_PARAGRAPH_\nSlovar vsebuje farmacevtsko izrazje naslednjih podro\xc4\x8dij, ki so na\xc5\xa1teta po abecednem vrstnem redu: analiza zdravil, biomedicina, farmacevtska biotehnologija, farmacevtska informatika, farmacevtska kemija, farmacevtska tehnologija, farmacevtska zakonodaja, farmakoekonomika, farmakoepidemiologija, farmakognozija, farmakokinetika, farmakologija, homeopatija, imunologija, klini\xc4\x8dna kemija, laboratorijska medicina, lekarni\xc5\xa1ka in socialna farmacija, medicinski pripomo\xc4\x8dki, toksikologija._NEWLINE_Slovarska gesla imajo oznako podro\xc4\x8dja, na katerem se uporabljajo, \xc4\x8de pa je izraz zna\xc4\x8dilen za ve\xc4\x8d podro\xc4\x8dij, nima nobene oznake.\n_START_SECTION_\nVrste in zgradba slovarskega \xc4\x8dlanka\n_START_PARAGRAPH_\nIzrazje je prikazano v slovarskih \xc4\x8dlankih in vsak strokovni izraz je izto\xc4\x8dnica samostojnega slovarskega \xc4\x8dlanka. Izto\xc4\x8dnice so eno-, dvo- ali ve\xc4\x8dbesedne in praviloma v ednini. Posebnost so le poimenovanja, ki so v prvem pomenu prikazana kot edninski, v drugem pa kot mno\xc5\xbeinski samostalniki.'